
Praktikvejleders rolle og opgaver

At være praktikvejleder for en kontorelev er en vigtig og meningsfuld opgave, som har stor betydning for både elevens uddannelsesforløb og arbejdspladsens fortsatte udvikling. Som praktikvejleder er du en central person i at skabe en god, tryg og lærerig praktikperiode, hvor eleven får mulighed for at udvikle både faglige og personlige kompetencer.

Rolle
Som praktikvejleder har du sammen med dine kolleger i afdelingen et fælles ansvar for, at elevens uddannelse bliver så lærerig og udviklende som muligt. Din opgave handler ikke kun om at oplære eleven i konkrete arbejdsopgaver, men også om at skabe rammer for trivsel, læring og faglig udvikling.
Som oplæringsansvarlig bringer du din egen faglighed i spil og hjælper eleven med at udvikle kompetencer inden for dit arbejdsområde. Samtidig er du med til at introducere eleven til en professionel arbejdsidentitet, herunder hvordan man samarbejder, kommunikerer og løser opgaver i en kommunal organisation.

Som praktikvejleder har du flere vigtige roller:

Ambassadør for kommunen
Du repræsenterer hele organisationen, og din måde at fortælle om arbejdspladsen og løse opgaver på er med til at forme elevens oplevelse af kommunen som arbejdsplads. Det er derfor vigtigt, at du synliggør mulighederne, fremtidsperspektiverne og den kultur, eleven bliver en del af.

Rollemodel
Eleven lærer ikke kun gennem instruktion, men også gennem observation. Din adfærd, dine holdninger og din tilgang til opgaver og samarbejde er med til at vise, hvad der kendetegner en professionel medarbejder.

Fagligt fyrtårn
Som praktikvejleder skal du være ambitiøs på elevens vegne og understøtte elevens læring og udvikling. Du guider, inspirerer og udfordrer eleven, så eleven får mulighed for at udvikle sine kompetencer bedst muligt.










Opgaver
Som praktikvejleder varetager du en række opgaver, der både handler om den daglige oplæring, den faglige udvikling og elevens trivsel:

· Motivere eleven: Skab engagement ved at give eleven passende ansvar, relevante udfordringer og mulighed for at tilegne sig nye kompetencer.
· Kommunikere tydeligt: Vær klar omkring forventninger til elevens opgaver, arbejdsindsats, adfærd og udvikling.
· Skabe dialog og følge op: Sørg for løbende dialog med eleven om læring, progression, udfordringer og næste skridt.
· Give feedback og anerkendelse: Giv konkret og konstruktiv feedback på elevens arbejde, og vær opmærksom på at anerkende fremskridt og resultater.
· Planlægge oplæringen: Omsæt praktikmålene fra uddannelsen til konkrete arbejdsopgaver og læringsaktiviteter. Udarbejd i samarbejde med den uddannelsesansvarlige en praktikplan, der sikrer et struktureret og meningsfuldt praktikforløb.
· Varetage den daglige oplæring: Sørg for en varieret oplæring, hvor eleven får mulighed for at arbejde med forskellige opgaver og opnår en bred forståelse for arbejdsområdet.
· Understøtte elevens udvikling: Følg elevens faglige og personlige udvikling gennem løbende sparring, vejledning og støtte.
· Bidrage til fællesskabet: Deltag i netværksmøder, workshops og informationsmøder, der styrker din rolle som praktikvejleder 
· Sikre at du er opdateret på rammer og retningslinjer.
· Gennemføre samtaler og evalueringer: Deltag i prøvetidssamtaler og løbende evalueringer, så elevens udvikling og trivsel følges tæt.
· Støtte eleven i skoleperioder og fagprøve: Vis interesse for elevens skoleophold og bidrag som sparringspartner i forbindelse med planlægning og gennemførelse af fagprøven.
· Være lydhør og tilgængelig: Vær åben over for elevens spørgsmål, ønsker og eventuelle udfordringer, så eleven oplever sig set, hørt og støttet gennem hele praktikforløbet.

